Document ID: 32007R0104

ΚΑΝΟΝΙΣΜΌΣ (ΕΚ) αριθ. 104/2007 ΤΗΣ ΕΠΙΤΡΟΠΉΣ
της 2ας Φεβρουαρίου 2007
με τον οποίο καθορίζεται, για την περίοδο εμπορίας 2007/08, το ποσό της ενίσχυσης για τις ντομάτες που προορίζονται για μεταποίηση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας,
την πράξη προσχώρησης της Βουλγαρίας και της Ρουμανίας, και ιδίως το άρθρο 41,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση της αγοράς στον τομέα των μεταποιημένων προϊόντων με βάση τα οπωροκηπευτικά (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Το άρθρο 3 παράγραφος 3 του κανονισμού (ΕΚ) αριθ. 1535/2003 της Επιτροπής, της 29ης Αυγούστου 2003, περί των λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά (2), προβλέπει τη δημοσίευση εκ μέρους της Επιτροπής, πριν από τις 31 Ιανουαρίου, του ποσού της ενίσχυσης που εφαρμόζεται για τις ντομάτες που προορίζονται για μεταποίηση.
(2)
Για τα κράτη μέλη της Κοινότητας, με τη σύνθεση που είχε στις 30 Απριλίου 2004, η τήρηση των κατώτατων κοινοτικών και εθνικών ορίων μεταποίησης ντομάτας, τα οποία προβλέπονται στο άρθρο 5 παράγραφος 1 του κανονισμού (ΕΚ) αριθ. 2201/96, ελέγχεται με βάση τις ποσότητες για τις οποίες χορηγήθηκε ενίσχυση κατά τη διάρκεια των τριών τελευταίων περιόδων εμπορίας για τις οποίες διατίθενται οριστικά στοιχεία όσον αφορά όλα τα εν λόγω κράτη μέλη.
(3)
Για τα κράτη μέλη τα οποία προσχώρησαν στην Ένωση την 1η Μαΐου 2004, η τήρηση των κατώτατων κοινοτικών και εθνικών ορίων μεταποίησης ντομάτας ελέγχεται με βάση τις ποσότητες για τις οποίες χορηγήθηκε ενίσχυση κατά τη διάρκεια των περιόδων εμπορίας 2004/05 και 2005/06 καθώς και τις ποσότητες τις οποίες αφορούν οι αιτήσεις χορήγησης ενίσχυσης για την περίοδο εμπορίας 2006/07 σύμφωνα με το άρθρο 4 του κανονισμού (ΕΚ) αριθ. 416/2004 της Επιτροπής, της 5ης Μαρτίου 2004, περί μεταβατικών μέτρων εφαρμογής του κανονισμού (ΕΚ) αριθ. 2201/96 του Συμβουλίου και του κανονισμού (ΕΚ) αριθ. 1535/2003 λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση (3).
(4)
Η ποσότητα μεταποιημένης ντομάτας στο πλαίσιο του καθεστώτος ενίσχυσης που θα ληφθεί υπόψη για την εξέταση της τήρησης των εθνικών και των κοινοτικών κατώτατων ορίων υπερβαίνει κατά 1 705 561 τόνους το κοινοτικό κατώτατο όριο. Για τα κράτη μέλη που έχουν υπερβεί το δικό τους κατώτατο όριο μεταποίησης, το ποσό της ενίσχυσης για τη ντομάτα που θα μεταποιηθεί κατά την περίοδο εμπορίας 2007/08 πρέπει να τροποποιηθεί, σε σχέση με το επίπεδο που προβλέπεται στο άρθρο 4 παράγραφος 2 του κανονισμού (ΕΚ) αριθ. 2201/96, σύμφωνα με το άρθρο 5 παράγραφοι 2 και 4 του εν λόγω κανονισμού καθώς και με το άρθρο 3 παράγραφος 2 του κανονισμού (ΕΚ) αριθ. 416/2004.
(5)
Ο μηχανισμός ελέγχου της τήρησης των εθνικών κατώτατων ορίων μεταποίησης, ο οποίος προβλέπεται στο άρθρο 5 του κανονισμού (ΕΚ) αριθ. 2201/96, δεν εφαρμόζεται αμέσως όσον αφορά τη Βουλγαρία και τη Ρουμανία. Κατά συνέπεια, θα πρέπει να προβλεφθούν μεταβατικά μέτρα εφαρμογής. Για την περίοδο εμπορίας 2007/08, για την οποία δεν διατίθενται στοιχεία που να επιτρέπουν τον έλεγχο της τήρησης των κοινοτικών και των εθνικών κατώτατων ορίων μεταποίησης ντομάτας σε αυτά τα κράτη μέλη, πρέπει να προβλέπεται, για προληπτικούς λόγους, μείωση εκ των προτέρων της ενίσχυσης, η οποία θα επιστραφεί στην περίπτωση που δεν σημειωθεί υπέρβαση στο τέλος της εν λόγω περιόδου εμπορίας.
(6)
Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής διαχείρισης των μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 2007/08, το ποσό της ενίσχυσης για τη ντομάτα κατά την έννοια του άρθρου 2 του κανονισμού (ΕΚ) αριθ. 2201/96 καθορίζεται ως εξής:
α)
για την Τσεχική Δημοκρατία, την Ελλάδα, τη Γαλλία, την Κύπρο, την Ουγγαρία, τη Μάλτα, την Πολωνία, την Πορτογαλία και τη Σλοβακία: 34,50 ευρώ/τόνο·
β)
για την Ιταλία: 27,76 ευρώ/τόνο·
γ)
για την Ισπανία:
i)
34,50 ευρώ/τόνο για τη ντομάτα που προορίζεται να μεταποιηθεί σε ολόκληρη αποφλοιωμένη ντομάτα,
ii)
12,75 ευρώ/τόνο για τη ντομάτα που προορίζεται για άλλες μεταποιήσεις·
δ)
για τη Βουλγαρία και τη Ρουμανία: 25,88 ευρώ/τόνο.
Άρθρο 2
1. Σε περίπτωση που δεν διαπιστωθεί υπέρβαση του κοινοτικού κατώτατου ορίου κατά τον έλεγχο της τήρησης του ορίου όσον αφορά την περίοδο εμπορίας 2007/08, στη Βουλγαρία και τη Ρουμανία καταβάλλεται, μετά τη λήξη της περιόδου εμπορίας 2007/08, συμπληρωματικό ποσό ενίσχυσης ισοδύναμο με το 25 % της ενίσχυσης που προβλέπεται στο άρθρο 4 παράγραφος 2 του κανονισμού (ΕΚ) αριθ. 2201/96.
2. Σε περίπτωση που διαπιστωθεί υπέρβαση του κοινοτικού κατώτατου ορίου, εάν στη Βουλγαρία ή τη Ρουμανία δεν σημειωθεί υπέρβαση του ορίου ή σημειωθεί υπέρβαση του ορίου κατά ποσοστό μικρότερο του 25 %, στα εν λόγω κράτη μέλη καταβάλλεται συμπληρωματικό ποσό ενίσχυσης μετά τη λήξη της περιόδου εμπορίας 2007/08.
Το συμπληρωματικό ποσό που προβλέπεται στο πρώτο εδάφιο καθορίζεται με βάση την πραγματική υπέρβαση του αντίστοιχου εθνικού κατώτατου ορίου, μέχρι ανώτατου ποσοστού 25 % της ενίσχυσης που προβλέπεται στο άρθρο 4 παράγραφος 2 του κανονισμού (ΕΚ) αριθ. 2201/96.
3. Για τον έλεγχο της τήρησης των εθνικών κατώτατων ορίων μεταποίησης στη Βουλγαρία και τη Ρουμανία, ο υπολογισμός πραγματοποιείται, προκειμένου για την περίοδο εμπορίας 2007/08, με βάση τις ποσότητες που αφορούν οι αιτήσεις χορήγησης ενίσχυσης για την περίοδο εμπορίας 2007/08.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Φεβρουαρίου 2007.

Labels: 3
17
19
5